এবারের অ্যাশেজ সিরিজে বক্সিং ডে টেস্টেই কিছুটা হাসি ফুটেছিল ইংলিশ সমর্থকদের মুখে। প্রথম ইনিংসে লিড নিয়ে ঘুরে দাঁড়ানোর জোর ইঙ্গিত দিয়েছিলেন অ্যালিস্টার কুকরা। কিন্তু সেই হাসি মিলিয়ে যেতেও খুব বেশি সময় লাগল না। ৫৫ রানের লিড নেওয়ার পর দ্বিতীয় ইনিংসে ব্যাটিং বিপর্যয়ের শিকার হয়ে এখন আবারও ধুঁকছে সফরকারীরা। জয়ের জন্য ২৩১ রানের লক্ষ্যে ব্যাট করতে নেমে কোনো উইকেট না হারিয়ে ইতিমধ্যে ৩০ রান সংগ্রহও করে ফেলেছে স্বাগতিক অস্ট্রেলিয়া। আগামীকাল চতুর্থ দিনে জয়ের জন্য তাদের চাই আর ২০১ রান। অন্যদিকে টানা চতুর্থ হারের লজ্জা এড়ানোর জন্য অবিশ্বাস্য ধরনেরই কিছু করে দেখাতে হবে ইংলিশ বোলারদের।